

**Előterjesztés**

**a Kertész utcai parkolóház megbízási szerződése 1. számú mellékletének módosításáról**

**Tisztelt Közgyűlés!**

Eger Megyei Jogú Város Önkormányzata, mint Megbízó és az EVAT Zrt., mint Megbízott között, 2021. október 13. napján az Eger, Kertész út – Csákány út kereszteződésében található parkolóház (a továbbiakban: Parkolóház) üzemeltetése tárgyában megbízási szerződés jött létre (a továbbiakban: **Szerződés**).

A szerződés elválaszthatatlan részét képezi az 1. számú mellékletként nyilvántartott Parkolási díjtétel, mely módosításra szorul az alábbiak okán.

Az Eszterházy Károly Katolikus Egyetem rektora megkereste az Önkormányzatot annak érdekében, hogy az együttműködésünket kérje az egyetem dolgozói mindennapos parkolási gondjainak enyhítése megoldásában. Indokolásként előadta, hogy az Egyetem egri belvárosi oktatási épületei (Eszterházy tér 1., Egészségház utca 4., Klapka Gy. út 12.) több, mint 280 fő akadémiai és funkcionális területen dolgozó alkalmazott számára biztosítanak állandó munkahelyet, akik jelentős része gépjárművel közlekedik. A parkolási lehetőségek mindhárom épület esetében erősen korlátozottak, mindössze 28 saját parkolóhely áll az Egyetem rendelkezésére.

A Kertész úti Parkolóház az Egyetem részéről felmerült gépjármű parkolási igény kiszolgálására alkalmas, az egri lakosság mindennapos parkolásának akadályba ütközése nélkül.

Az Önkormányzat a fentebb leírtakra tekintettel segítséget kíván nyújtani az Egyetem részére akként, hogy a Szerződés 1. számú mellékletét kiegészíti egy új bérlettípussal. Ezen bérlettípus az Egyetem belvárosi oktatási épületeiben dolgozók üzemben tartásában lévő gépjárművek használói részére, 30 napos időtartamra szólna, melynek bruttó díja 7.000.-Ft-ban kerülne megállapításra, egyezően a Rendőrség részére nyújtott kedvezményes parkolóbérlet vásárlási lehetőséggel. Az Egyetem részére a parkolóbérlet vásárlási lehetőséget az üzemeltetési tapasztalatok folyamatos elemzése mellett 1 év időtartamra javasoljuk biztosítani.

Az 1. számú melléklet hatályba lépése 2024. november 01. napja.

**Kérem a Tisztelt Közgyűlést, hogy támogassa a határozati javaslatban foglaltakat.**

Eger, 2024. október 08.

Vágner Ákos

polgármester

**Határozati javaslat:**

Eger Megyei Jogú Város Önkormányzata Közgyűlése hozzájárulását adja, ahhoz, hogy az EMJV Önkormányzata és az EVAT Zrt. között létrejött, a Kertész út–Csákány út kereszteződésében található parkolóház üzemeltetéséről szóló megbízási szerződés 1. számú mellékletét a szerződő felek akként módosítsák, hogy új bérlet típust határoznak az Eszterházy Károly Katolikus Egyetem belvárosi oktatási épületeiben dolgozók üzemben tartásában lévő gépjárművek használói részére 2024. november 01. – 2025. október 31. közötti időtartamban, bruttó 7.000,- Ft/30 nap/gépjármű díj ellenében. Eger Megyei Jogú Város Önkormányzata Közgyűlése felhatalmazza a Polgármestert a megbízási szerződés 1. számú mellékletének módosítására és annak aláírására.

Felelős: Vágner Ákos polgármester megbízásából

Dr. Nagy-Holló Eszter Jogi és Hatósági Iroda vezetője

Határidő: 2024. október 31.